Europa-Parlamentets beslutning

med bemærkningerne til afgørelsen om decharge for regnskabsåret 2001 til direktøren for Det Europæiske Arbejdsmiljøagentur

EUROPA-PARLAMENTET,

- der henviser til Revisionsrettens beretning om regnskabet for Det Europæiske Arbejdsmiljøagentur for regnskabsåret 2001, med agenturets svar(1) (C5-0102/2003),

- der henviser til Rådets henstilling af 7. marts 2003 (C5-0103/2003),

- der henviser til EF-traktaten, særlig artikel 276,

- der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget(2), særlig artikel 185,

- der henviser til Kommissionens forordning (EF, Euratom) nr. 2343/2002 af 23. december 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget(3), særlig artikel 94,

- der henviser til forretningsordenens artikel 93a og bilag V,

- der henviser til sin afgørelse af 8. april 2003 om udsættelse af afgørelsen om decharge og sin beslutning med bemærkningerne til denne afgørelse(4),

- der henviser til betænkning fra Budgetkontroludvalget og udtalelse fra Udvalget om Beskæftigelse og Sociale Anliggender (A5-0360/2003),

A. der henviser til, at Parlamentet i ovennævnte beslutning

- bifaldt, at det fremover er den myndighed, der skal meddele decharge til de EU-organer, der henvises til i artikel 185, stk. 1, i den nye finansforordning, og

- understregede, at det for at leve op til dette nye ansvar forventede at modtage alle relevante og nødvendige oplysninger fra disse organer som reaktion på spørgsmål, som det havde fremsendt til dem,

B. der henviser til, at dets kompetente udvalg har modtaget svar på sådanne spørgsmål,

C. der henviser til, at agenturets svar på ovennævnte spørgsmål gav Parlamentet ajourførte oplysninger på mange områder, og at disse oplysninger supplerer bemærkningerne i Revisionsrettens ovennævnte beretning om Det Europæiske Arbejdsmiljøagenturs regnskab for regnskabsåret 2001, med agenturets svar,

D. der henviser til, at kravet om, at Parlamentet træffer afgørelse om decharge, når det har fået tilstrækkelige oplysninger, således var opfyldt,

1. tager følgende tal for regnskabet for regnskabsårene 2001 og 2000 for Det Europæiske Arbejdsmiljøagentur til efterretning:

Forvaltningsregnskab for regnskabsårene 2001 og 2000

>TABELPOSITION>

NB:

Tallene er afrundet, og summen af tallene i tabellen kan derfor afvige fra totalen.

Kilde:

Agenturets oplysninger - disse tabeller er en oversigt over oplysningerne i agenturets eget regnskab.

Budgetgennemførelse/tilskudsordning for SMV'er

2. noterer sig, at hovedårsagen til de mange fremførsler af aktionsbevillinger fra regnskabsåret 2001 til regnskabsåret 2002 var den sene godkendelse af den nye aktivitet - finansieringsordning for SMV'er til forebyggelse af ulykker - som Kommissionen havde overdraget til agenturet;

3. godkender agenturets forklaring, for så vidt det angår de omstændigheder, der førte til de omfattende fremførsler, og mener ud fra omstændighederne, at agenturets bestræbelser på at gennemføre denne nye aktivitet var hensigtsmæssige;

4. noterer sig i denne forbindelse med tilfredshed den positive generelle bedømmelse af agenturets resultater i den eksterne evaluering af den første finansieringsordning for SMV'er (2001-2002); opfordrer agenturet til at fremsende den eksterne evalueringsrapport for den anden ordning, da Parlamentets bør informeres om resultaterne af de evalueringer, der gennemføres;

5. mener, at der bør tages behørigt hensyn til, at agenturet går ind for et flerårigt program for sundheds- og sikkerhedsspørgsmål i SMV'er, som er baseret på en decentraliseret strategi, og som sigter mod at udvikle en sikkerhedskultur i SMV'er gennem partnerskaber og udvikling af net;

6. erindrer i den forbindelse om, at Parlamentet i sin beslutning af 23. oktober 2002(5) om Kommissionens meddelelse om en ny fællesskabsstrategi for sundhed og sikkerhed på arbejdspladsen 2002-2006 dybt beklagede "..., at Kommissionen endnu ikke har lanceret et flerårigt SMV-program baseret på de to års forberedende handlinger udført af Bilbao-agenturet på Europa-Parlamentets initiativ ..." (punkt 25), og glædede sig over forslaget om, at Bilbao-agenturet skal etablere et "observatorium for risikoovervågning" (punkt 33);

7. forventer, at Kommissionen i den forbindelse oplyser, om den er i gang med at udarbejde et forslag til et specifikt flerårigt program til fremme af sundhed og sikkerhed på arbejdspladsen i SMV'er, jf. anmærkningerne til budgetpost B3-4 3 1 4 og B3-4 3 2 1 (i 2002- og 2003-budgettet); opfordrer desuden Kommissionen til at forklare, hvorfor den i forbindelse med 2004-budgetproceduren foreslår, at den SMV-ordning, den har overdraget til agenturet, skal indstilles, når man betænker de behov, der er i forbindelse med integrationen af de nye medlemslande, og fordi det mener, agenturet kan være drivkraften i ikke-lovgivningsmæssige sikkerheds- og sundhedsaktiviteter;

8. forventer, at agenturet fortsætter sine bestræbelser for yderligere at forbedre sine interne procedurer og kvaliteten af programmeringen af sine aktiviteter med henblik på at øge sin effektivitet i forbindelse med udførelsen af agenturets opgaver og med henblik på i væsentlig grad at reducere omfanget af fremførsel af aktionsbevillinger; mener, at en sådan reduktion af fremførslerne ikke kun er afhængig af den flerårige programmering af aktiviteterne;

Årsregnskab/finansielle bestemmelser

9. noterer sig agenturets bestræbelser for at ajourføre sit inventarsystem og dermed sikre, at Kommissionens regler for værdiansættelse og afskrivning for anlægsaktiver er taget i anvendelse ved årets udgang; noterer sig desuden, at det har ændret bestemmelserne i ordningen for tilbagebetaling af udgifter til ekspertmøder som svar på kritikken fra Revisionsretten;

10. mener, at agenturet bør forbedre planlægningen af sit arbejde, for så vidt angår de nationale kontaktpunkter; mener, at en hensigtsmæssig planlægning af deres opgaver og en øget overvågning af gennemførelsen kan bidrage til, at der opnås positive resultater;

Samarbejde med Dublin-Instituttet

11. noterer sig med tilfredshed, at agenturet og Det Europæiske Institut til Forbedring af Leve- og Arbejdsvilkårene efter deres aftalememorandum fra februar 2001 for nylig har indgået en særlig samarbejdsaftale med henblik på at forbedre komplementariteten og undgå dobbeltarbejde; mener imidlertid på trods af disse bestræbelser, at der i forbindelse med den kommende udvidelse bør findes en løsning, for så vidt angår sammensætningen af bestyrelserne, som allerede i forvejen generelt er uhåndterlige;

Samarbejde med OLAF

12. opfordrer direktøren til at bringe agenturets afgørelse af 18. juni 1999 vedrørende vilkårene og betingelserne for OLAF's (Det Europæiske Kontor for Bekæmpelse af Svig) interne undersøgelser på linje med den interinstitutionelle aftale af 25. maj 1999(6) ved at indføre en bestemmelse, der giver agenturets ansatte tilladelse til at rapportere direkte til OLAF;

Generelle punkter vedrørende agenturerne

Aktionsopgaver

13. understreger endnu en gang, da de administrative udgifter for mange agenturers vedkommende er større end aktionsudgifterne, at det mener, at der kan overdrages flere aktionsopgaver til disse agenturer; mener, at de f.eks. kunne få til opgave at gennemføre fællesskabsprogrammer på området uddannelse og sundhed, hvorved det kan undgås, at Kommissionen unødigt opretter flere gennemførelsesorganer; beklager, at Kommissionen ikke har efterkommet Parlamentets anmodning(7) om at stille forslag herom senest den 30. juni 2003; opfordrer agenturerne til at foreslå områder, hvor de kan overtage gennemførelsen af fællesskabsprogrammer, der på nuværende tidspunkt forvaltes af Kommissionen, og at stille forslag herom senest ved udgangen af 2003;

14. bifalder i den forbindelse Det Europæiske Erhvervsuddannelsesinstituts forslag om at påtage sig eventuelle yderligere opgaver; opfordrer Kommissionen til at gøre brug af instituttets ekspertise på et bredere geografisk område end nu og til at yde teknisk bistand til programmer som f.eks. Tempus og Erasmus Mundus;

Tilpasning af de finansielle bestemmelser til den nye finansforordning

15. forventer, at agenturerne så hurtigt som muligt og under alle omstændigheder inden årets udgang får bragt deres interne finansielle bestemmelser på linje med kravene i den nye rammefinansforordning; henviser til, at sådanne interne finansielle bestemmelser kun må afvige fra rammefinansforordningen, hvis specifikke forhold i forbindelse med et agenturs funktion kræver det og da med forudgående tilladelse fra Kommissionen; opfordrer agenturerne til, når de har færdiggjort denne proces, at informere Parlamentets relevante udvalg herom; anmoder Revisionsretten om at afgive udtalelse om alle finansielle bestemmelser, der er vedtaget af agenturerne, og som afviger fra rammefinansforordningen;

16. gentager sin anmodning til agenturerne om at sørge for en klar sondring mellem de anvisningsberettigedes og regnskabsførernes opgaver; henviser til sidstnævntes større rolle med hensyn til at

a) fastlægge og godkende regnskabssystemerne

b) føre regnskaberne

c) godkende systemer, der er fastlagt af den anvisningsberettigede til indhentning af regnskabsoplysninger

d) samarbejde med Kommissionens regnskabsfører

e) udarbejde og forelægge regnskabet og rapporterne om gennemførelsen af budgettet;

understreger endvidere, at regnskabsførerne skal udnævnes af agenturernes bestyrelser ud fra kvalifikationer og faglig erfaring; forventer desuden, at de edb-systemer, der er indført, vil sikre, at der for hver enkelt transaktion er et komplet revisionsspor, således at der sikres gennemskuelighed;

17. henleder agenturernes opmærksomhed på, at de fuldt ud bør følge de offentlige udbudsprocedurer, der er fastsat i finansforordningen; understreger, at der i så vid udstrækning som muligt skal anvendes offentlige udbud for at øge gennemskueligheden og sikre, at potentielle bydende behandles ens; understreger, at det ikke blot kan være til skade for agenturernes finansielle interesser, hvis de offentlige udbudsbestemmelser ikke overholdes, men at det også kan være strafbart i henhold til medlemsstaternes lovgivning;

Intern revision og kontrol

18. henviser til, at nogle af de vigtige elementer i den nye finansforordning er de anvisningsberettigedes øgede ansvar og indførelsen af intern revisionskapacitet med henblik på at imødegå risikoen for uregelmæssigheder og dårlig forvaltning; opfordrer derfor

- Revisionsretten til at øge antallet af sine revisorers kontroller

- agenturerne til omhyggeligt at gennemgå deres procedurer for gennemførelsen af deres budget ud fra den nye rammefinansforordning, der er indført

- Kommissionen til at arbejde tæt sammen med agenturerne, især på områderne regnskabsføring, intern revision og forvaltnings- og kontrolprocedurer,

således at der kan gennemføres hensigtsmæssige og harmoniserede løsninger.

19. opfordrer Kommissionen til at foreslå en ændring til forordning (EF, Euratom) nr. 2343/2002 om rammefinansforordning for agenturerne for at give deres respektive interne revisorer virkelige kontrolbeføjelser i stedet for en ren rådgivende rolle, som det er tilfældet nu;

20. er alvorligt bekymret over, at Kommissionens interne revisionstjeneste (IAS = Internal Audit Service) ikke gennemfører kontroller i agenturerne; understreger, at dette betyder, at artikel 71 og 72 i forordning (EF, Euratom) nr. 2343/2002 ikke overholdes, og at en ekstern kontrol af kvaliteten af forvaltningen og kontrolsystemerne i agenturerne i praksis sker i forbindelse med Revisionsrettens kontrol; opfordrer derfor Kommissionen til at sikre, at der stilles de nødvendige midler til rådighed, således at IAS kan udføre sine opgaver i forbindelse med de interne kontrolsystemer i agenturerne;

Samarbejde med OLAF

21. opfordrer Revisionsretten til ved årets udgang at aflægge beretning om, hvorvidt fællesskabsorganerne arbejder sammen med Det Europæiske Kontor for Bekæmpelse af Svig (OLAF), som de skal, og i den forbindelse uden forbehold overholder den interinstitutionelle aftale af 25. maj 1999; anmoder ligeledes Revisionsretten om at evaluere effektiviteten af dette samarbejde på grundlag af de sager, der er behandlet indtil nu;

Forberedelse af agenturerne til udvidelsen

22. opfordrer med henblik på at fremme arbejdet med at forberede integrationen af de nye medlemsstater Kommissionen til at fremsætte relevante forslag inden vedtagelsen af 2004-budgettet med henblik på at

- forbedre disse fællesskabsorganers funktion

- få mere valuta for pengene gennem en cost-benefit-analyse

- undgå unødvendig oprettelse af nye agenturer;

understreger, at det, hvad angår effektivitet eller udgifter, i forbindelse med udvidelsen ikke vil være acceptabelt at forøge fællesskabsorganernes bestyrelser, som allerede i forvejen generelt er meget uhåndterlige; mener, at udvidelsen frembyder en god lejlighed til at tage sammensætningen og arbejdsmetoderne i disse bestyrelser op til en grundig nyvurdering;

23. opfordrer derfor Kommissionen til i forbindelse med disse forslag bl.a. at overveje

- at overdrage yderligere opgaver til agenturerne som f.eks. gennemførelse af programmer

- at oprette fælles bestyrelser for flere agenturer, især agenturer med nogenlunde ens opgaver

- muligheden for at slå agenturer sammen, hvis deres aktiviteter overlapper hinanden;

henviser i den forbindelse til, at Kommissionen har gjort opmærksom på en mulig overlapning mellem Det Europæiske Center for Udvikling af Erhvervsuddannelse (Cedefop) og Det Europæiske Erhvervsuddannelsesinstitut og mellem Det Europæiske Institut for Leve- og Arbejdsvilkårene og Det Europæiske Arbejdsmiljøagentur;

24. opfordrer desuden Kommissionen til i tråd med dens forslag vedrørende styreformer i EU, som sigter mod at koncentrere aktiviteterne på kerneopgaver, i sit handlingsprogram for 2004 at indføje relevante forslag med henblik på at sikre, at der ikke sker dobbeltarbejde hverken mellem agenturer med nogenlunde ens aktiviteter eller mellem disse fællesskabsorganers aktiviteter og aktiviteterne i deres tjenestegrene;

25. gentager sin opfordring til Kommissionen om at foreslå en ændring af forordningerne om oprettelse af agenturerne med henblik på at sikre, at disse fællesskabsorganers direktører fremover kun kan udnævnes med Parlamentets godkendelse; forventer, at Kommissionen stiller forslag herom senest den 1. december 2003.

(1) EFT C 326 af 27.12.2002, s. 9.

(2) EFT L 248 af 16.9.2002, s. 1.

(3) EFT L 357 af 31.12.2002, s. 72.

(4) EFT L 148 af 16.6.2003, s. 16 og 18.

(5) P5_TA(2002)0499.

(6) EFT L 136 af 31.5.1999, s. 15.

(7) Jf. punkt 14 i Europa-Parlamentets beslutning med bemærkningerne til afgørelsen om decharge til bestyrelsen for Det Europæiske Center for Udvikling af Erhvervsuddannelse for gennemførelsen af centrets budget for regnskabsåret 2001 (EFT L 148 af 16.6.2003, s. 83).